Document ID: 32004R0776

Komisijas Regula (EK) Nr. 776/2004
(2004. gada 24. aprīlis),
ar kuru groza Regulu (EK) Nr. 349/2003, ar ko pārtrauc dažu savvaļas dzīvnieku un augu sugu eksemplāru ievešanu Kopienā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 9. decembra Regulu (EK) Nr. 338/97 par savvaļas augu un dzīvnieku sugu aizsardzību, regulējot to tirdzniecību [1], un jo īpaši tās 19. panta 2. punktu,
pēc apspriešanās ar zinātniskās analīzes grupu,
tā kā:
(1) Regulas (EK) Nr. 338/97 4. panta 6. punkts paredz, ka Komisija var noteikt ierobežojumus dažu sugu ievešanai Kopienā saskaņā ar tā a) līdz d) apakšpunktā paredzētajiem nosacījumiem.
(2) To sugu saraksts, kuru ievešana Kopienā ir pārtraukta, pēdējo reizi ir izveidots Komisijas 2003. gada 25. februāra Regulā (EK) Nr. 349/2003, ar ko pārtrauc dažu savvaļas dzīvnieku un augu sugu eksemplāru ievešanu Kopienā [2].
(3) Pamatojoties uz jaunāko informāciju, zinātniskās analīzes grupa ir secinājusi, ka dažu Regulas (EK) Nr. 338/97 A un B pielikumā minēto sugu aizsardzības statuss būs nopietni apdraudēts, ja netiks pārtraukta to ievešana Kopienā no atsevišķām izcelsmes valstīm.
(4) Pamatojoties uz turpmāko jaunāko informāciju, zinātniskās analīzes grupa ir secinājusi arī to, ka Lama guanicoe ievešanas pārtraukšana no Čīles vairs nav pamatota, ņemot vērā šīs sugas aizsardzības statusu.
(5) Ir notikušas apspriedes ar to sugu izcelsmes valstīm, uz kurām attiecas 3. punktā minētie jaunie ierobežojumi.
(6) 41. pantā Komisijas 2001. gada 30. augusta Regulā (EK) Nr. 1808/2001, kurā paredzēti sīki izstrādāti noteikumi par to, kā jāpiemēro Padomes Regula (EK) Nr. 338/97 par savvaļas dzīvnieku un augu sugu aizsardzību, regulējot to tirdzniecību [3], ietverti noteikumi par Komisijas noteikto ierobežojumu īstenošanu dalībvalstīs.
(7) Tādēļ attiecīgi jāgroza Regula (EK) Nr. 349/2003.
(8) Šīs regulas stāšanos spēkā trešajā dienā pēc tās publicēšanas pamato ar nepieciešamību izvairīties no tirdzniecības traucējumiem.
(9) Šajā regulā paredzētie pasākumi ir saskaņā ar Savvaļas dzīvnieku un augu tirdzniecības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 349/2003 pielikumu aizstāj ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 26. aprīlī

Labels: 3
5
20